
Väärässä seurassa
Väärässä seurassa kuolee ihminen
   vähenee
      kuihtuu
lakkaa kasvamasta
elämästä kuin unohtuu
ja unohtaa oman osansa
elonsa määrän
- kulkee kuin tien väärän
   lukittuna
      suljettuna
rajoitettuna kaikesta oman elonsa halusta
   ärtyy
     murtuu
ei ole enää se ihana oma itsensä
vaan, sen toisen, vahvemman, jatke.
Ja kyse ei ole fyysisestä voimasta
vaan, jostain sisäisestä
hallitsevasta
- ja toisesta tulee heikko
alkaa kyteä sisäinen kapina
tarve ulos kaivautua elonsa vankilasta
   kasvamattomasta olotilasta
      unohdetusta unelmasta
joka jossain syvällä sisällä
etsii ulospääsyä ja näkyville tulla:
-On oma elämä mulla! hän huokaa
huutaa…
Yhtenä hetkenä vain räjähtää
ja lentää riekaleet
mit' vankina pitäneet sen sisäisen
ja sen kautta myös ulkoisen.
Ja nousee hän kuin kukka läpi asfaltin
ja huokaa: -Ilmaa! Valoa!
oman elämän tahtoa
ja purkautuu se
jossain sisällä painettuna ollut voima
alkaa elämän kellot hälle soida.
Ja vihdoin taas hyvin voida.
  *

Muutos vuosien takainen
Katsoin tv:stä jotain hengellistä
ja kuunnellessani muistin ne sanat
jotka mökillä yksin, aamuyöllä kirjasin
sen pitkän kauden jälkeen
                         jossa Sanassa kuljin
sanoja tutkin
muistiin piirtelin ja totuutta etsin
- vähän myös Sanalla hutkin…
Sit' yhtäkkiä ymmärsin
sen muistiin piirsin, että:

-"Nyt loppuu tämä kirjoittaminen
ja alamme kirjoittaa uutta;
sanoja ihmisille iloksi ja ravinnoksi."
Ja minä muistan, kuinka silloin huokasin:
-"En minä osaa mitään sellaista kirjoittaa.
Ei minulla ole mitään sanottavaa."
Vaan nyt
kun katson tätä aikaa jälkeen tuon kohtaamisen
noin neljäntoista vuoden takaisen…
kuinka paljon on sanoja virrannut
tuhansia runoja ja tarinoita
totuuksia ja auttavaisia - hassujakin
on aikaan saatu.
- Yhdessä.
Ja minä olen ollut vain kuin kirjuri Voiman kädessä
- ja käsi lepää käden päällä.
  *

13.01.2016

Runoilijan kaukaiset

Runoilija
kaukaisuuksien kautta
palaa matkoiltansa
tähän päivään ja tunnistaa:
-Ei ois runoilijaa
ilman menneitä teitä.

Ei mennyttä hän poies heitä
eikä heittää voi
- se mennyt kaikki
hänet tähän päivään ja hetkeen toi.

Kasvanut on kaiken
   menneitten
      tunteitten kautta
sillä kasvu muutoin
ois mahdotonta.

Ja nyt katselee hän
kuin merelle aavalle aaltoilevalle
tunteille kuohuville
joist' vaahto viel' muistuttaa
mennyttä pauhaavaa.

Ja rantaan mainingit lyö
meri aava
on se sisäinen työ
kuin runoilijan yö, ja uni
- satoi maahan puhdas lumi.

Ei puhdasta lunta
ilman unta
ja merta avointa aaltoilevaa
eikä runoilijan taivasta
lunta valmistavaa.

Ja näin on kaikki kuin yhtä;
   elämä
      ja elämän meri
         ja kuohut sen
ihmisen, runoilijan, puhdistaen
ja vaivat unohtaen.

Vain uusi lumi, valkoinen
kuin taulu puhdas, kutsuen:
-Oi, maalaa minut
väreillä menneitten
kaiverra kuvat voimalla tunteitten
kirkkaitten silmien ja sulo huulien
ja ihmisvarsien ihanain
- ja raastavien kuolemain

ja uskolla unelmain.

  * 


15.01.2016

Vuosi sitten

Vuosi sitten minä nukuin
   kuin kuoleman tilassa
      vailla sydäntä
jonkin mekaanisen pumpun varassa
   tiedottomana
      ja tietämättömänä elämän menosta.

Olin vain kaikesta poissa
unessa
12 tuntia ajallista aikaa.

Oliko se aika minulle jotain outoa taikaa.

Kun minut vihdoin hereille kehotettiin
tuo kaikki mahtui tietoisuuteni yhteen sekuntiin;
kun naamarin alle nukahdin
ja jo samalla hetkellä kuulin nuo yllättävät sanat:
-No niin, nyt täällä saa jo alkaa heräillä, kaikki on tehty.

-Ei voi olla totta, vastahan minä nukahdin,
minä kait sekapäisenä sopersin.

Vaan, totta se oli.
Oli jo ilta puoli yhdeksän
ja aamulla kahdeksan maissa uneni aloitin.

Vaan, mitä tapahtui minulle muuta
kuin sydämen seudun korjausta.
Se minulle viel salaisuutta.

Mutta, jossain minä olin
jossain minä kävin
jotain minkä koin ja näin, sen minä tiedän
ja nyt vain odotan
kaiken esille tihkuvan.

Ja tänään, juuri nyt
on tasan vuosi tuosta
kun entinen elämäni päätöksensä sai
ja alkoi jokin uusi
- jokin minulle luvattu uusi.

  *


30.01.2016

Runoilijan tyrskyt

Syvästi käydä sisäisiä tutkimaan
sen tuntoja, tuoksuja jakamaan
ajattelemaan… yhdessä
- rasittavaa -
kuin parantamaan omaa
tai jotain yhteistä
- raskasta.

Ja onko ees tarpeellista auttaa toista
jonka sisällä on tasapainoista
vaik' onkin kaikkea elämää, ja mennyttä
ja tulevaa
sen suunnitelmaa ja kuvia
- elämä kaikkineen, kuitenkin
on suurta huvia
kun sen oikein näkee.

- Kuka sen oikein näkee ja ymmärtää
tätä ihmisen tehtävää.

Siksi on raskasta
ja tarpeetonta
alkaa analysoida ja tutkia
kuin hoitaa ja parantaa menneitten haavoja
tai jotain vuotavaa haavaa
- sehän on kuin runoilijan laavaa
jota tarvitsee hän
eessä runoilevan tehtävän.

Sillä, se virtaava
elämästä kertova ja muistuttava
on kallista
- ja arvokasta

eikä sitä tukita, sammuttaa, kenkään saa
sehän vain runoilijaa sammuttaa
ja hänet vaahdoistaan vapauttaa.

Purojen on virrattava!
   Haavojen vuodettava!
      Laavan valuttava hiljalleen
ja aavojen vaahdottava

sillä, se on kaunista
- jos ei nyt aina kaunista katsoa
niin, sanoista kuulla ja lukea
mikä on kaiken takana.

Ja tarina
mi kantautuu tuon kaiken kautta ja läpi
se suuria näki
kun elossaan myrskyjä koki.

Siks', älä kajoa!
   Älä sammuta!
      Älä tyrskyjä tyvennä
         vaahtoja kerää pois
sillä, mitä runoilijalle jäis
jos otetaan häneltä voima pois.

Hän vain kilisevä kello
pian tyhjyyttä ois
se elämän tehtävä
- se ihana elämän tehtävä
ois samalla kuivunut pois.

Ja millainen runoilija
      se sellainen enää ois.

  *

Viel yhdelle matkalle

-Viel yhdelle matkalle, tuumaa merten mies
viel yhdelle matkalle
kaukaiselle
taitoa vaativalle
taidolliselle
elämää avartavalle.

Ankkuri on nostettu
mukaan otettu
muut seurasta jätetty…

-Tää on mun yksityinen reissu
ei mahdu tälle muita, tuumaa Merten Mies

ja katseensa tuima
päättäväinen
matkasta tulee viel huima, minä tiedän sen
kaiken oppini tarvitsen
uusia tutkien.

Ja ankkurin heitän
kun löydän mä määränpään
minä siinä lepään ja siihen jään

ja katselen
kuuntelen merteni meriä
ääniä
tuoksuja
ja tavoitan kuin kaukaisen maan

laivani lasken sen lagunaan
ja ihailen, minne mun matkani toi
- ei elämältä enempää toivoa voi.

Se on saari, mä huomaan
kaukaisuuksien
sen saari salaisuuksien
jään sen suloiseen huomaan.

Ja ajat
matkat aikaisemmat
taakse jää
tämä on jotain uutta elämää.

Ja katselee maihin Merten Mies
tää salaisten saari outoja ties
ja äärelle sen
kuunnellen
katsellen

on taivaat
linnut
niin toisenlaiset
elävät, elämät, erilaiset

ja maansa kuin täynnänsä kultaa
vaik ei kultaa se lain
- tätäkö minä koko elämäni meriltä sisälläni hain.

Tämänkö minä palkaksi matkoistani sain.

Ja kasvoinsa uurteet
pien tyytyväinen hymynsä kare
olemuksensa jäntevä
ja muotonsa vapaa
hän uudessa nyt uusia tapaa

ja tähtiä
oppaita
tuulia
kuin vanhoja tuttujaan
turvassa halaa.

